A BIZOTTSÁG VÉLEMÉNYE

2011.11.30.

az EIT-ről szóló független szakértői értékelésről

Előzmények

1. A 294/2008/EK európai parlamenti és tanácsi rendelet[1] (a továbbiakban: EIT- rendelet) alapján 2008. március 11-én létrejött az Európai Innovációs és Technológiai Intézet (a továbbiakban: EIT).

2. Az EIT-rendelet 16. cikke (2) bekezdésének megfelelően a Bizottságnak gondoskodnia kell az EIT értékeléséről. Ennek alapját az EIT független, külső értékelése képezi, és azt vizsgálja, hogy az EIT hogyan teljesíti feladatát.

3. Az EIT külső értékelését az ECORYS végezte el 2011. május 31-én.

4. Az EIT-rendelet 16. cikke (3) bekezdésének megfelelően a Bizottság az értékelés eredményeit, saját véleményét, valamint szükség esetén az e rendelet módosítására vonatkozó javaslatait továbbítja az Európai Parlamentnek, a Tanácsnak, az Európai Gazdasági és Szociális Bizottságnak, valamint a Régiók Bizottságának.

Megjegyzések

5. A Bizottság elismeri az EIT független külső értékelésének eredményeit.

6. A Bizottság támogatja a független külső értékelés alábbi ajánlásait, és felkéri az EIT-t azok végrehajtására:

7. Az EIT-nek jelenlegi formájában fenn kell maradnia a következő többéves pénzügyi keretben. Az intézet által alkalmazott megközelítés bizonyítottan erőteljes potenciált jelent. Az EIT bővítését fokozatosan kell végrehajtani, és továbbra is a már létrejött kiválósági központok erősítésére kell összpontosítani.

8. A jövőben létrejövő TIT-ek kiválasztása és kijelölése terén az EIT-nek világos és következetes útmutatást kell nyújtania a jövőbeli TIT-ek felé támasztott elvárásokról és az azokra háruló kötelezettségekről és felelősségről. Az új TIT-ek kiválasztására és kijelölésére irányuló felhívás közzététele előtt az EIT-nek nyilvánosságra kell hoznia azokat az általános témákat, amelyek mentén a konzorciumok kidolgozhatják terveiket, és megfelelő időt kell biztosítania ajánlataik elkészítéséhez.

9. A 2011–2014-es időszakban az EIT-nek a konszolidációra és az eredményekre kell koncentrálnia. A már fennálló TIT-ekkel folytatott kölcsönös tanulási folyamat keretében szilárd eljárásokat kell kialakítania. Az EIT-nek – az Európai Bizottsággal és a jelenlegi TIT-ekkel közösen – további egyszerűsített eljárásokat kell kidolgoznia a Horizont 2020 kutatási és innovációs keretprogramon belüli működéséhez.

10. Az EIT-nek a TIT-ekkel közösen és az Európai Unióval együttműködésben szilárd felügyeleti eljárásokat kell kialakítania. Ezen eljárások között szerepel az EIT teljesítményének mérése, amelyet az intézet saját célkitűzéseihez viszonyítva kell elvégezni. Eredményalapú megközelítés megvalósítására kell összpontosítani. Elsődleges prioritás, hogy a fent említett felügyeleti eljárás eredményeit fel kell használni az egyes TIT-ek és az EIT átfogó teljesítményének értékeléséhez.

11. Az EIT-nek a nyitottság kultúráját kell képviselnie, és kifelé is el kell köteleződnie a gyakorlati tapasztalatok kialakítása és megosztása érdekében. Törekednie kell külső szakértelem bevonására a vállalkozói szellemet, az innovációt és az oktatást támogató új modellek kidolgozásánál, aktívan együtt kell működnie hasonló célokat szolgáló más kezdeményezésekkel, és át kell gondolnia, hogyan segítheti tevékenységeivel a kapacitásépítést Európa szerte.

12. Az EIT-nek világosan megkülönböztethető tevékenységet kell folytatnia, ugyanakkor szinergiák kialakítására kell törekednie az oktatás, kutatás és innováció terén működő más európai uniós kezdeményezésekkel és programokkal. Az, hogy az EIT beépül a Horizont 2020 kutatási és innovációs keretprogramba, szorosabb kapcsolatok kialakulását segíti elő olyan más uniós kutatási és innovációs kezdeményezésekkel, amelyek célja, hogy közös menetrendek kialakítását ösztönözzék.

13. Az EIT-nek nyilvánosságra kell hoznia a pénzügyi és a működését irányító szabályaiban lehetővé tett eltérések alkalmazása során leszűrt tanulságokat. A tanulságoknak az első TIT-ek kialakítása közben nyert tapasztalatokon kell alapulniuk, egyformán szem előtt tartva a rugalmasság és az egyszerűsített megközelítés igényét csakúgy, mint a közpénzek kezelése által megkövetelt felelősségteljes hozzáállás szükségességét. Ezeket a tapasztalatokat fel kell használni a Horizont 2020 kutatási és innovációs keretprogram jövőbeli fejlesztéséhez.

14. Az EIT-nek felül kell vizsgálnia kommunikációs stratégiáját és az EIT-védjegy fejlesztését. Az intézetnek még proaktívabb módon kell fellépnie a védjegyfejlesztés terén, és világosan meg kell határoznia az általa támogatni kívánt értékeket.

15. Az EIT-nek a számára kiválasztott stratégiai modell fényében felül kell vizsgálnia személyügyi helyzetét, erőforrás-gazdálkodási tervét és belső irányítási eljárásait. A személyzeti állomány növelését fokozatosan, az EIT funkciónak bővüléséhez kapcsolódva kell végrehajtani.

16. Az EIT-nek tovább kell fejlesztenie stratégiai szerepét. Arra kell összpontosítania, hogy a TIT-ek működéséből leszűrt tanulságokat hogyan lehet EU-szerte felhasználni a tagállamok innovációs kapacitásának építéséhez.E tevékenység forrásigénye nem jelentős: a TIT-ek által vállalt munka kiegészítéseként kell végezni.

Kelt Brüsszelben, 2011.11.30.-én.

a Bizottság részéről

Androulla Vassiliou

a Bizottság tagja

[1] HL L 97., 2008.4.9., 1. o.